Aarhuus Stifts-Tidende, 1847-06-09
Fædrelandet. "Saaledes som Tilstanden nu er hedder det i den af den kjøbenhavnske Haandværkstand og flere andre næringsdrivende Borgere til Hs. M. Kongen paatænkte Adresse – kan den umuligt vedblive, og en Forværring af Tingenes Stilling, hvortil alle Udsigter vise hen, hvis ikke behørig Jndgriben i Forholdene skeer, maa endnu mere befrygtes, fra hvilken Side man endogsaa betragter Sagen. Som Alt nu stiller sig, bliver Haandværksmanden, Fabrikanten og en stor DeelDetailhandlere – altsaa den egentlige Middelstand – dem, hvem Dyrtidens Trængsler gaae ud over. Vel er der ved allernaadigst Resolution stillet 50,000 Rbd. til Communalbestyrelsens Raadighed; men deels ere disse bestemte for Jndvaanere af alle Classer, deels ere de kun komne Saadanne blandt de Næringsdrivende tilgode, som desværre ere saavidt, at de ikke kunne skjule Nøden længer for at blive offentligt bekjendt. Det er saaledes den, om hvem man ingenlunde kan sige, at han er formuende, men ligesaalidet, at han er fattig; den, hvis Stilling hører til de talrigste og vigtigste Classer i Borgersamfundet, det er ham, der troer ei at burde føre Kampen alene mod de ugunstige Tidsomstændigheder. – Efterat Handelen nu i et uhindret Løb har ført Masser af Fødekorn, Velsignelsen af vort Lands Agre, til fremmede Markeder, hvorved megen og betydelig Gevinst er bragt baade Agerdyrkeren og Handelsmanden, er ogsaa derved den betænkelige Dyrtid fremkaldt, som man desværre ikke kan sige Handelstanden fri for tildeels at have fremvirket. – Den eller de af dens Medlemmer, som især have beskjæftiget sig med denne Branche, have nemlig ikke fyldestgjort den Tillid, Deres Majestæt har sat til dem. De have gjort Conjuncturerne mere kritiske, end de virkeligen vare, de have hos den danske Landbruger fremavlet en umættelig Higen efter at drive hans Producter, til den yderste Høide. – Vi erkjende vel fuldkomment den ene Stands Berettigelse ved Siden af den andens vi vide Betydningen for Danmark af Handel og Skibsfart; men vi kunne ikke erkjende Gavnligheden af fortsatte Speculationers heldige Udfald, hvortil Nationens inderste Kjerne giver Bidraget, og vi troe derfor, at Regjeringen med fuld Føie og Retfærdighed kan paalægge Hindringer for videre Udførsel, indtil Landet, efter et forudgaaende almindeligt Eftersyn af dets Korn beholdning, maatte være sikkret det fornødne Brødkorn, ligesom vi ogsaa vove allerunderdanigst at formene, at den Magazinering, som tidligere fandt Sted i Kjøbenhavns Commune, atter tildeels burde indføres, naar Efteraaret indtræder, ikke alene fra de vedkommende Næringsbrugeres Side, men ogsaa for offentlig Regning, for at alle Borgere kunne blive deelagtige i den Lettelse, som derved vilde fremkaldes, om der end for hele Landet maa skee nogen Opoffrelse, hvilken nu dog i en vid Udstrækning finder Sted, og ikkun kommer enkelte Classer af Borgersamfundet til Bedste. - Den Troskab og det Fædrelandssind, som stedse har besjælet den kjøbenhavnske Borger, ere ogsaa de Følelser, der have fremkaldt nærværende allerunderd. Andragende, og hvormed vi tillidsfulde overgive det til Deres kongelige Majestæt, idet vi nære Forviisningen om, at Deres Majestæt med landsfaderlig Viisdom allernaadigst vil forordne Alt, hvad der kan bevirke en Forandring i Tidens trykkende Stilling, og derved forhindre de baade for den Enkelte som for det Almindelige betænkelige Følger, som Trangens Fortsættelse i længere Tid saa let kunde bringe med sig. I dette trygge Haab undertegne nedenanførte Deres Majestæts troe, hengivne Borgere.""Regjeringen har gjort Meget for Embedsmændene; hedder det i "Morgenposten for i Onsdags den har skjænket til disse en Sum af over 200,000 Rbd., og regner man Antallet paa de Embedsmænd, som blive deelagtige i denne Gave, til 2000 Jndivider, som er det Allerhøieste, saa udgjør det for hver med eller uden Familie – i Gjennemsnit 2 Rbd. om Ugen i et heelt Aar. Og hvad har Regjeringen gjort for de arbeidende og erhvervende Classer? Den har skjænket dem en Sum af 100,000 Rbd. Men da Kjøbenhavns og Landets øvrige Kjøbstæder tilsammen tælle en Befolkning af 250,000 Jndivider eller 50,000 Familier, saa udgjør det for hver Familie og den ene Familie har i og for sig selv ligesaa megen Ret til at blive deelagtig i Lettelsen paa Levnetsmidler som den anden 4 Skilling, siger og skriver fire Skilling for hver Familie ugentlig, og vil man blot regne de Familier, som deeltage i Erholdelsen af Raadebrødet, saa kan man med den fuldkomneste Sikkerhed antage, at den ommeldte kgl. Naadegave ikke udgjør over 2 Mark til hver Familie i Gjennemsnit ugentlig. Vel bør det heller ikke glemmes, at Regjeringen har hævet Jndførselstolden paa adskillige Levnetsmidler, og at den ogsaa tildeels har eftergivet Skibsafgifterne for de Skibe, som tilføre Kornvarer; men denne Foranstaltning har ikke havt den ringeste Jndflydelse paa Levnetsmidlernes Priser. - disse ere tvertimod stadigt gaaede i Veiret, og medens vi i den ommeldte Foranstaltning ikke ville miskjende Regjeringens gode Hensigt, feile vi næppe, naar vi paa den anden Side antage, at Jngen har havt Fordeel af denne Foranstaltning uden Kornpugerne. Man havde ventet, men forgiæves, at Stadens Borgerrepræsentanter vilde have gjort Noget for hos Regjeringen at bevirke directe Foranstaltninger til at erholde Levnetsmidler til en taalelig Priis, og nu er der fra Jndvaanernes Side gjort det første Skridt til – at hjælpe sig selv, ved at indgive ovennævnte Andragende til Hs. Maj. Kongen. Tusindet stræbsomme Familier ville gaae deres Undergang imøde, hvis der ikke snart bliver truffet alvorlige Forholdsregler fra Regjeringens Side desangaaende.